b'\n_START_ARTICLE_\nArctornis l-nigrum\n_START_SECTION_\nUtseende\n_START_PARAGRAPH_\nEn middelsstor (vingespenn 37 \xe2\x80\x93 56 mm) spinner, helt hvit bortsett fra en liten, C-formet, brun tegning p\xc3\xa5 forvingen. Begge kj\xc3\xb8nn har fj\xc3\xa6rformede antenner, hos hunnen ganske smale. Vingene er temmelig brede, forvingene avrundet trekantede. Larven er m\xc3\xb8rk med brunr\xc3\xb8de lengdestriper, kledt med kvaster av brunoransje, gr\xc3\xa5 og hvite (det siste p\xc3\xa5 sidene) h\xc3\xa5r. Hodekapselen er bl\xc3\xa5 med brunoransje striper.\n_START_SECTION_\nLevevis\n_START_PARAGRAPH_\nArten finnes i edell\xc3\xb8vskoger og b\xc3\xb8keskoger. Larvene lever p\xc3\xa5 b\xc3\xb8k, lind og eik, av og til ogs\xc3\xa5 p\xc3\xa5 andre l\xc3\xb8vtr\xc3\xa6r. De voksne sommerfuglene flyr om natten i juni \xe2\x80\x93 juli. Hannene, men ikke hunnene, kommer gjerne til lys. Arten overvintrer som halvvoksne larver. Larvene er overraskende spreke, de kan l\xc3\xb8pe raskt over underlaget og ogs\xc3\xa5 hoppe ved \xc3\xa5 krumme kroppen sammen og br\xc3\xa5tt rette seg ut, for \xc3\xa5 unnvike en fiende.\n_START_SECTION_\nUtbredelse\n_START_PARAGRAPH_\nArten finnes i S\xc3\xb8r- og Mellom-Europa og videre \xc3\xb8stover til Kina og Japan, ogs\xc3\xa5 s\xc3\xb8r til Nepal. I Norden finnes den bare i et begrenset omr\xc3\xa5de i det \xc3\xb8stlige Danmark (mangler p\xc3\xa5 mesteparten av Jylland) og det s\xc3\xb8rligste Sverige (nordover til G\xc3\xb6teborg) inkludert \xc3\x96land. De siste \xc3\xa5rene er den ogs\xc3\xa5 funnet et par ganger i det s\xc3\xb8rligste Finland.'